
Ministru kabineta noteikumi Nr. 123
Rīgā 2025. gada 25. februārī (prot. Nr. 8 39. §)
Noteikumi par trešo valstu valstspiederīgo vīzu pieteikumu pieņemšanas un ieceļošanas ierobežojumiem Latvijas Republikā
Izdoti saskaņā ar Imigrācijas likuma 4. panta divpadsmito daļu
I. Vispārīgais jautājums
· 1. Noteikumi nosaka, kuras trešās valsts valstspiederīgajiem tiek noteikti vīzu pieteikumu pieņemšanas un ieceļošanas ierobežojumi Latvijas Republikā, un minēto ierobežojumu termiņus. 
II. Krievijas Federācijas pilsoņu vīzu pieteikumu pieņemšanas un ieceļošanas ierobežojumi
· 2. Latvijas Republikas diplomātiskajās un konsulārajās pārstāvniecībās ārvalstīs pieņem vīzu pieteikumus no Krievijas Federācijas pilsoņiem:
· 2.1. kuri ir Latvijas Republikas valstspiederīgo ģimenes locekļi (laulātie, laulāto nepilngadīgie bērni, vecāki, vecvecāki, bērni, mazbērni, kā arī apgādībā, aizgādnībā vai aizbildnībā esošās personas);
· 2.2. kuri ir Eiropas Savienības, Eiropas Ekonomikas zonas valsts vai Šveices Konfederācijas valstspiederīgo ģimenes locekļi;
· 2.3. kuru ieceļošana saistīta ar humāniem apsvērumiem;
· 2.4. kuriem ir piešķirtas uzturēšanās tiesības Latvijas Republikā un ieceļošanai Latvijas Republikā nepieciešama vīza;
· 2.5. kuri ir Latvijas Republikā akreditētie vai nosūtītie Krievijas Federācijas diplomātisko un konsulāro pārstāvniecību darbinieki un viņu ģimenes locekļi;
· 2.6. kuri ir Krievijas Federācijas diplomātiskie kurjeri vai ad hoc diplomātiskie kurjeri, kas uzrāda oficiālu dokumentu, kurā norādīts viņu statuss un diplomātiskā pasta paku skaits;
· 2.7. kuri dodas uz Krievijas Federācijas vēstniecību Latvijas Republikā īstermiņa komandējumā tehniskā atbalsta nodrošināšanai.
· 3. Latvijas Republikas diplomātiskajās un konsulārajās pārstāvniecībās ārvalstīs atsevišķos gadījumos pieņem vīzu pieteikumus no Krievijas Federācijas pilsoņiem, ja tas atbilst Latvijas Republikai saistošajām starptautiskajām saistībām vai valsts nacionālajām interesēm ārpolitikas un attīstības politikas jomā, sabiedrības vai valsts drošības interesēs.
· 4. Latvijas Republikā var atļaut ieceļot, šķērsojot Latvijas Republikas ārējo robežu, Krievijas Federācijas pilsoņiem:
· 4.1. kuri ir Latvijas Republikas, Eiropas Savienības, Eiropas Ekonomikas zonas valsts vai Šveices Konfederācijas uzturēšanās atļaujas turētāji;
· 4.2. kuri ir Šengenas līguma dalībvalsts ilgtermiņa vīzas turētāji;
· 4.3. kuriem ir izsniegta vīza saskaņā ar Eiropas Parlamenta un Padomes 2009. gada 13. jūlija Regulu Nr. 810/2009, ar ko izveido Kopienas Vīzu kodeksu (Vīzu kodekss), un ir:
· 4.3.1. Latvijas Republikas valstspiederīgo ģimenes locekļi (laulātie, laulāto nepilngadīgie bērni, vecāki, vecvecāki, bērni, mazbērni, kā arī apgādībā, aizgādnībā vai aizbildnībā esošās personas);
· 4.3.2. Eiropas Savienības, Eiropas Ekonomikas zonas valsts vai Šveices Konfederācijas valstspiederīgo ģimenes locekļi;
· 4.3.3. transporta un pasažieru pārvadājumu pakalpojumu sniedzēju darbinieki, kravas vai tehnisko reisu apkalpe, kas ierodas Latvijas Republikā vai izbrauc no tās, pildot darba pienākumus;
· 4.3.4. jūrnieki, kuriem jānokļūst savā darba vietā uz kuģa vai kuriem nepieciešams atgriezties no tā;
· 4.3.5. personas, kuru ieceļošana saistīta ar humāniem apsvērumiem;
· 4.4. kuri ir Latvijas Republikā akreditētie vai nosūtītie Krievijas Federācijas diplomātisko un konsulāro pārstāvniecību darbinieki un viņu ģimenes locekļi;
· 4.5. kuri ir Krievijas Federācijas diplomātiskie kurjeri vai ad hoc diplomātiskie kurjeri, kas uzrāda oficiālu dokumentu, kurā norādīts viņu statuss un diplomātiskā pasta paku skaits;
· 4.6. kuri dodas uz Krievijas Federācijas vēstniecību Latvijas Republikā īstermiņa komandējumā tehniskā atbalsta nodrošināšanai;
· 4.7. kuri ir Krievijas Federācijas diplomātisko un konsulāro pārstāvniecību darbinieki, kuri šķērso Latvijas Republikas teritoriju tranzītā oficiālo funkciju veikšanai, un viņu ģimenes locekļi, kā arī personas, kuras šķērso Latvijas Republikas teritoriju tranzītā un dodas īstermiņa komandējumā tehniskā atbalsta nodrošināšanai uz Krievijas Federācijas vēstniecību uzņemošajā valstī.
III. Baltkrievijas Republikas pilsoņu vīzu pieteikumu pieņemšanas ierobežojumi
· 5. Latvijas Republikas diplomātiskajās un konsulārajās pārstāvniecībās ārvalstīs pieņem vīzu pieteikumus no Baltkrievijas Republikas pilsoņiem:
· 5.1. kuri iesniedz dokumentus ilgtermiņa vīzas pieprasīšanai;
· 5.2. kuri iesniedz dokumentus vīzas pieprasīšanai saskaņā ar Eiropas Parlamenta un Padomes 2009. gada 13. jūlija Regulu Nr. 810/2009, ar ko izveido Kopienas Vīzu kodeksu (Vīzu kodekss), un ir:
· 5.2.1. Latvijas Republikas valstspiederīgo ģimenes locekļi (laulātie, laulāto nepilngadīgie bērni, vecāki, vecvecāki, bērni, mazbērni, brāļi, māsas, kā arī apgādībā, aizgādnībā vai aizbildnībā esošās personas);
· 5.2.2. Eiropas Savienības, Eiropas Ekonomikas zonas valsts vai Šveices Konfederācijas valstspiederīgo ģimenes locekļi;
· 5.2.3. personas, kuru ieceļošana saistīta ar humāniem apsvērumiem;
· 5.2.4. Baltkrievijas Republikas valstspiederīgo, kuriem ir derīgas uzturēšanās tiesības Latvijas Republikā, ģimenes locekļi (laulātie, laulāto nepilngadīgie bērni, vecāki, vecvecāki, bērni, mazbērni, brāļi, māsas, kā arī apgādībā, aizgādnībā vai aizbildnībā esošās personas);
· 5.2.5. transporta un pasažieru pārvadājumu pakalpojumu sniedzēju darbinieki, kravas vai tehnisko reisu apkalpe, kas ierodas Latvijas Republikā, pildot darba pienākumus;
· 5.2.6. jūrnieki, kuriem jānokļūst savā darba vietā uz kuģa vai kuriem nepieciešams atgriezties no tā;
· 5.3. kuri ir Latvijas Republikā akreditētie vai nosūtītie Baltkrievijas Republikas diplomātisko un konsulāro pārstāvniecību darbinieki un viņu ģimenes locekļi;
· 5.4. kuri ir Baltkrievijas Republikas diplomātiskie kurjeri vai ad hoc diplomātiskie kurjeri, kas uzrāda oficiālu dokumentu, kurā norādīts viņu statuss un diplomātiskā pasta paku skaits;
· 5.5. kuri dodas uz Baltkrievijas Republikas vēstniecību Latvijas Republikā īstermiņa komandējumā tehniskā atbalsta nodrošināšanai.
· 6. Latvijas Republikas diplomātiskajās un konsulārajās pārstāvniecībās ārvalstīs atsevišķos gadījumos pieņem vīzu pieteikumus no Baltkrievijas Republikas pilsoņiem, ja tas atbilst Latvijas Republikai saistošajām starptautiskajām saistībām vai valsts interesēm ārpolitikas un attīstības politikas jomā, sabiedrības vai valsts drošības interesēs.
IV. Noslēguma jautājumi
· 7. Noteikumi ir spēkā līdz 2026. gada 31. decembrim.
· 8. Atzīt par spēku zaudējušu Ministru kabineta 2022. gada 9. septembra rīkojumu Nr. 599 "Par Krievijas Federācijas pilsoņu ieceļošanu Latvijas Republikā"  (Latvijas Vēstnesis, 2022, 175B. nr.; 2023, 125. nr.; 2024, 45A. nr.).

